[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.4.2008

KOM(2008) 176 endelig

2008/0075 (ACC)

Forslag til

RÅDETS AFGØRELSE

om den holdning, der skal indtages på Det Europæiske Fællesskabs vegne til et forslag om ændring af bilag III til Rotterdamkonventionen

(forelagt af Kommissionen)

BEGRUNDELSE

1. De forhandlinger om en konvention om anvendelse af proceduren for forudgående informeret samtykke for visse farlige kemikalier og pesticider i international handel, som fandt sted inden for rammerne af De Forenede Nationers Levnedsmiddel- og Landbrugsorganisation (FAO) og De Forenede Nationers Miljøprogram (UNEP), blev afsluttet i marts 1998.

2. Konventionen blev åbnet for undertegning på en diplomatkonference på ministerniveau i Rotterdam i september 1998. Den blev undertegnet af Fællesskabet den 11. september 1998.

3. Rotterdamkonventionen er et væsentligt fremskridt i den internationale regulering af bestemte farlige kemikalier, herunder pesticider. Målet med konventionen er at styrke ansvarsdelingen og samarbejdet mellem parterne i den internationale handel med disse kemikalier og dermed beskytte sundhed og miljø mod potentielle skader og bidrage til en miljøforsvarlig anvendelse af stofferne.

4. Fællesskabet gennemførte konventionen ved Europa-Parlamentets og Rådets forordning (EF) nr. 304/2003 af 28. januar 2003 om eksport og import af farlige kemikalier[1]. Ved afgørelse 2006/730/EF af 25. september 2006[2] besluttede Rådet at indgå konventionen på Det Europæiske Fællesskabs vegne.

5. Konventionen trådte i kraft den 24. februar 2004. Den fjerde partskonference (COP4) finder sted i Rom fra den 27. til den 31. oktober 2008. Foruden Fællesskabet er 26 af dets medlemsstater parter i konventionen.

6. På grundlag af henstillinger fra Kemikalieundersøgelseskomitéen, et organ under partskonferencens myndighed, forventes partskonferencen at træffe beslutning om at inkludere flere kemikalier i proceduren for forudgående informeret samtykke ved at tilføje dem i bilag III til konventionen.

7. De tre kemikalier, som komitéen anbefaler at inkludere i bilag III til Rotterdamkonventionen, nemlig forbindelser af chrysotilasbest, endosulfan og tributyltin, omfattes allerede af lignende restriktioner i fællesskabslovgivningen. Kommissionen forelægger derfor for Rådet en afgørelse om på Fællesskabets vegne at støtte ændringen af konventionens bilag III på den fjerde partskonference.

Den forslåede afgørelse vil ikke få finansielle virkninger for Fællesskabets budget.

2008/0075 (ACC)

Forslag til

RÅDETS AFGØRELSE

om den holdning, der skal indtages på Det Europæiske Fællesskabs vegne til et forslag om ændring af bilag III til Rotterdamkonventionen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 og artikel 175, stk. 1, sammenholdt med artikel 300, stk. 2, andet afsnit,

under henvisning til forslag fra Kommissionen, og[3],

ud fra følgende betragtninger:

(1) Det Europæiske Fællesskab har indgået Rotterdamkonventionen om proceduren for forudgående informeret samtykke for visse farlige kemikalier og pesticider i international handel (Rotterdamkonventionen)[4].

(2) Europa-Parlamentets og Rådets forordning (EF) nr. 304/2003 af 28. januar 2003 om eksport og import af farlige kemikalier[5] gennemfører Rotterdamkonventionen i Fællesskabet.

(3) Det er nødvendigt og hensigtsmæssigt at støtte henstillingerne fra Kemikalieundersøgelseskomitéen, hvad angår inkluderingen i Rotterdamkonventionens bilag III af forbindelser af chrysotilasbest, endosulfan og tributyltin for at sikre, at importlande nyder godt af den beskyttelse, som Rotterdamkonventionen giver. Disse tre stoffer er allerede forbudt eller væsentligt begrænsede i Fællesskabet og derfor omfattet af eksportkrav, der går langt videre end det, der kræves i Rotterdamkonventionen.

(4) Det fjerde møde for parterne i Rotterdamkonventionen (COP4) forventes at træffe beslutning om den foreslåede ændring til bilag III. Fællesskabet bør støtte denne ændring.

(5) På partskonferencen bør Fællesskabet og medlemsstaterne arbejde tæt sammen for at sikre, at eventuelle ændringer af bilag III er i overensstemmelse med gældende fællesskabslovgivning -

TRUFFET FØLGENDE AFGØRELSE:

Eneste artikel

På det fjerde møde i konferencen for parter i Rotterdamkonventionen støtter Kommissionen på Fællesskabets vegne vedtagelsen af den foreslåede ændring til bilag III med henblik på at tilføje forbindelser af chrysotilasbest, endosulfan og tributyltin.

Udfærdiget i Bruxelles, den

På Rådets vegne

Formand

[1] EUT L 63 af 6.3.2003, s. 1.

[2] EUT L 299 af 28.10.2006, s. 23.

[3] EUT C […] af […], s. […].

[4] EUT L 299 af 28.10.2006, s. 23.

[5] EUT L 63 af 6.3.2003, s. 1. Senest ændret ved Kommissionens forordning (EF) nr. 1376/2007 (EUT L 307 af 24.11.2007, s. 14).